[Foto’s] Liefde blom selfs in die asBraam en Su-Anie Burger (Foto: EON Media) Daar was níks wat hulle sou keer om steeds ewige trou aan mekaar te beloof nie – selfs nie eens die verwoestende Knysna-brande wat groot dele van hul trouvenue in dié dorp byna in puin gelaat het nie, vertel ŉ pasgetroude egpaar van Noordwes. Braam en Su-Anie Burger vertel hulle het in Junie verlede jaar onder die bekende groot boom langs die Dalene Matthee-gedenksteen verloof geraak. Die egpaar deel ŉ groot liefde vir dié dorp en sy mense. Toe die Villa Castollini-venue vanjaar ook onder die Knysna-brande deurgeloop het, het die egpaar hulle nié laat afskrik nie, inteendeel – hul unieke foto’s neffens die gebrande woud trek die aandag van hordes op sosiale media. “Ons het net geweet ons wil nié die troue uitstel nie, en ons wíl in Knysna trou – maak nie saak wat nie. Ons het ná die brand na Knysna gereis om te kyk hoe die venue deur die brand geraak is, en besluit dat ons steeds daar sal wil trou. Dit was die beste besluit,” vertel die egpaar. Groot dele van die venue, waaronder die gastehuis en die woonkwartiere, het in die slag gebly. Die onthaal vir die seremonie en die troue was egter bruikbaar. Braam en Su-Anie Burger (Foto: EON Media) “Ons het die wonderlikste ervaring met die mense van Villa Castollini en spesifiek Knysna gehad. Hulle het uit hul pad gegaan om die plek ‘trougereed’ te kry en selfs slaapplek vir ons gaste elders aangebied. Dit was unreal. Soveel mense is deur dié brand geraak, maar hulle het hul persoonlike lewe opsy geskuif sodat ons groot dag spesiaal kon wees. Die mense van Knysna – en dié venue se personeel – is wonderlik. Ons dag kon nie beter gewees het nie.” Die groen woude, waar hulle oorspronklik hul troufoto’s wou laat neem, was weggebrand, maar die toneel ná die brand het nou vir die mees unieke foto’s gesorg. Carin de Jager, die eienares van die venue, sê sy en haar personeel het behoorlik geskarrel om te verseker dat die egpaar se troudag steeds die een van hul drome is. “Ons as mense het nie antwoord nie. Ons staan voor die Here met hierdie legkaart en vra vir antwoorde, maar eendag sal ons wel antwoorde kry. Daardie vlamme kon baie meer verwoes het, maar hulle kon steeds trou en ons kon seker maak dat hulle gelukkig is,” sê sy. De Jager sê die egpaar se troufoto’s is sekerlik dié mees spesiale foto’s wat sy nóg gesien het. Braam en Su-Anie Burger (Foto: EON Media) “Die foto’s is wonderlik – hulle vertel ŉ storie. Braam en Su-Anie het voorwaar in my hart ingekruip, die manier waarop ons almal alles saam aangepak het, gee mens weer hoop. Anderdag toe ek op die terrein rondstap, het ek die eerste brandlelie gekry. Hulle sê daar kom nog baie daarvan, en daarna sien ons uit.” Die venue is klaar in die proses om herbou te word, en sal na alle waarskynlikheid weer in September sy deure oopmaak. Vir meer inligting oor die Villa Castollini-venue, besoek hul Facebook-blad. Die foto’s is met vergunning van EON Media gepubliseer. Besoek EON Media se webwerf en Facebook-blad vir meer inligting. Braam en Su-Anie Burger (Foto: EON Media) Braam en Su-Anie Burger (Foto: EON Media) Braam en Su-Anie Burger (Foto: EON Media) Braam en Su-Anie Burger (Foto: EON Media) Braam en Su-Anie Burger (Foto: EON Media) Braam en Su-Anie Burger (Foto: EON Media)